b'\n_START_ARTICLE_\nMaputo\n_START_SECTION_\nZgodovina\n_START_PARAGRAPH_\nNaselje je nastalo okrog portugalske utrdbe konec 18. stoletja, poimenovano je bilo Louren\xc3\xa7o Marques po portugalskem raziskovalcu, ki je raziskal okoli\xc5\xa1ko ozemlje. Dolgo \xc4\x8dasa je bilo nepomembno, saj so bile kolonialne aktivnosti skoncentrirane severneje, na otoku Mozambik in ob reki Zambezi. V drugi polovici 19. stoletja pa so v bli\xc5\xbenjem Transvaalu (Ju\xc5\xbena Afrika) odkrili zaloge zlata in diamantov, kar je povzro\xc4\x8dilo ekonomski razmah celotne regije. Louren\xc3\xa7o Marques je prevzel klju\xc4\x8dno vlogo kot najugodnej\xc5\xa1e pristani\xc5\xa1\xc4\x8de za izvoz rudnih bogastev. Vse odtlej je razvoj mesta tesno povezan z ju\xc5\xbenoafri\xc5\xa1ko ekonomijo._NEWLINE_Razvoj mesta je zagotovila vrsta sporazumov z Ju\xc5\xbenoafri\xc4\x8dani, na podlagi katerih so bile konec 19. stoletja zgrajene \xc5\xbeelezni\xc5\xa1ke in cestne povezave z notranjostjo. Po njih je stekla \xc5\xbeivahna izvozno-uvozna aktivnost za potrebe rudnikov, hkrati pa so postale tudi pot, po kateri so desettiso\xc4\x8di Mozambi\xc4\x8danov vsako leto migrirali na delo. Leta 1888 je Louren\xc3\xa7o Marques postal glavno mesto kolonije. Glavno vlogo pri razvoju so imela ju\xc5\xbenoafri\xc5\xa1ka podjetja, ki so upravljala s pristani\xc5\xa1ko infrastrukturo in do leta 1914 je promet v pristani\xc5\xa1\xc4\x8du dosegel milijon ton letno, od tega je bila polovica premoga. Njegov pomen je dodatno utrdila \xc5\xbeelezni\xc5\xa1ka povezava z jugom Rodezije. Ko je v 1930. letih oblast na Portugalskem prevzel diktator Ant\xc3\xb3nio de Oliveira Salazar, so se v mesto priselili \xc5\xa1e \xc5\xa1tevilni beli emigranti, kar je povzro\xc4\x8dilo vidno razslojevanje med \xc2\xbbbelim\xc2\xab\xc2\xa0sredi\xc5\xa1\xc4\x8dem in okoli\xc5\xa1kimi barakarskimi naselji z ve\xc4\x8dinoma \xc4\x8drnskim prebivalstvom. V tem \xc4\x8dasu je postalo tudi turisti\xc4\x8dna destinacija za premo\xc5\xbenej\xc5\xa1e ju\xc5\xbenoafri\xc4\x8dane, zaradi politike apartheida \xc4\x8dez mejo je tu med drugim zacvetela prostitucija._NEWLINE_Po osamosvojitvi Zimbabveja leta 1975 je bilo mesto preimenovano v Maputo. Sprva je politi\xc4\x8dna sprememba negativno vplivala na gospodarstvo. Portugalci so se mno\xc5\xbei\xc4\x8dno izselili nazaj v domovino, kar je povzro\xc4\x8dilo pomanjkanje visoko izobra\xc5\xbeene delovne sile in nazadovanje infrastrukture. Hkrati se je pri\xc4\x8delo obdobje politi\xc4\x8dne nestabilnosti v Mozambiku in spopadi med vladnimi silami ter oboro\xc5\xbeenimi enotami opozicije (RENAMO), posledica je bilo mno\xc5\xbei\xc4\x8dno priseljevanje v Maputo, ki je bil varnej\xc5\xa1i od pode\xc5\xbeelja. Od druge polovice 1980. let je bil znova center prizadevanj za o\xc5\xbeivitev gospodarstva in stabilizacijo razmer.'